Cosatu kap nuwe minimum loon | Netwerk24
Deur Hanlie Stadler 21 Februarie 2020 17:17
Matthew Parks, parlementskoördineerder van Cosatu.Foto: fin24
Die vakverbond, ’n alliansievennoot van die ANC-regering, sê inflasie tref werkersklasgesinne die hardste. Krag, brandstof en ander stygings was die afgelope jaar baie meer as 3,8%.
Matthew Parks, parlementêre koördineerder, sê die minimum loon van R20 per uur is in Maart 2017 beding, maar het – onveranderd – eers op 1 Januarie 2019 van krag geword. In die afgelope twee jaar was die totale inflasiekoers 12,5%.
Parks sê die Wet op die Nasionale Minimum Loon vereis dat die minimumloon-kommissie die loon jaarliks hersien om te keer dat die styging in lewenskostes dit ondermyn.
“Deur die loon met 3,8% aan te pas en nie 12,5% nie, het die kommissie nie sy wetlike en morele pligte nagekom nie.”
Hy sê die verhoging moes boonop eintlik in Januarie van krag geword het, maar die kommissie het eers verlede maand vergader. Die wet maak nie daarvoor voorsiening dat die minimum loon terugwaarts aangepas word nie.
Nog iets waaroor Cosatu ongelukkig is, is dat huiswerkers en plaaswerkers se verhoging ook net 3,8% is. Hulle verdien onderskeidelik 80% en 90% van die minimum loon. Die wet vereis dat hulle teen Januarie 2021 die volle minimum loon verdien.
Die nasionale minimum loon beloop nou R20,76, terwyl plaaswerkers R18,68 moet verdien en huiswerkers R15,57. Mense wat vir die staat se openbarewerkeprogram werk, moet R11,42 per uur verdien.
Meer oor: Cosatu | Matthew Parks | Nasionale Minimum Loon | Minimum Loon